Lukuaika noin 1 min

Autojen sopimusvalmistajayhtiö, Uudenkaupungin tehtaastaan tunnettu Valmet Automotive on saanut suuromistajiensa joukkoon kiinalaisen akkuratkaisujen tuottajan. Yhtiön nimi on CATL, ja se on saanut suunnatussa osakeannissa 22 prosenttia Valmet Automotiven osakkeista.

Uuden järjestelyn jälkeen Valmet Automotiven suurimmat omistajat ovat Pontos 39 prosentilla, Tesi 39 prosentilla ja CATL 22 prosentin omistuksella.

CATL eli Contemporary Amperex Technology Limited -yhtiö ja Valmet Automotive ovat samalla järjestelyllä sopineet strategisesta kumppanuudesta sähköautoratkaisuissa.

CATL on yksityisesti omistettu teknologia-alan yritys, jonka päätoimipaikka on Ningdessä, Kiinassa. CATL suunnittelee ja valmistaa litium-ioni –teknologiaan perustuvia sähköisen liikenteen akkuratkaisuja sekä tarjoaa niille jälkimarkkinapalveluita.

CATL on maailman kolmen johtavan autoteollisuuden akkuvalmistajan joukossa ja selkeä markkinajohtaja Kiinassa. Yrityksen laajaan asiakaskuntaan kuuluu myös johtavia eurooppalaisia autonvalmistajia, ja se laajentaa toimintaansa Euroopan nopeasti kasvavilla sähköautomarkkinoilla. Vuonna 2016 CATL työllisti yli 10 000 henkilöä.

"Meille yhteistyö Valmet Automotiven kanssa niin sijoittajana kuin strategisena kumppanina on suuri mahdollisuus. Molemmilla yrityksillä on yhteinen pyrkimys nousta erittäin merkittävään asemaan Euroopan sähköautomarkkinoilla. Valmet Automotivella on läheiset suhteet kaikkiin johtaviin Euroopan automerkkeihin, erinomainen maine sekä maailman huippua edustavat suunnittelu- ja valmistuspalvelut", kehuu CATL:n toimitusjohtaja Jia Zhou tiedotteessa.

"Kiina tällä hetkellä on maailman suurin ja tärkein sähköautomarkkina, ja CATL on sen johtava akkuvalmistaja. Yhdistämällä osaamisemme pyrimme vastaamaan erityisesti Euroopan autoteollisuuden kehittyviin tarpeisiin", kommentoi Valmet Automotiven hallituksen puheenjohtaja Jarkko Sairanen.